Pro Meritis díjat kapott két Kossuth iskolában tanító pedagógus - vehir.hu
„Boda Margit 1977 óta a Veszprémi Kossuth Lajos Általános Iskola tantestületének tagja. Már fiatalon aktívan bekapcsolódott az iskolai, városi, és megyei szakmai életbe. Mindig nyitott volt a szakmai megújulásra. Ismereteit a napi tanításban, tehetséggondozásban, fiatal kollégák segítésében egyaránt felhasználta. A felzárkóztatásra, a továbbtanulásra, a tanulmányi versenyekre való felkészítésre mindig nagy hangsúlyt fektetett. Ünnepi műsorok, versenyek, szabadidős tevékenységek szervezésének is aktív részese volt. Több évtizedes példamutató oktató munkájával kivívta a diákság, a szülők és a nevelőtestület megbecsülését, tiszteletét.
Szívós, kitartó munkája, szakmai igényessége alkalmassá tette őt a felnövekvő generáció eredményes oktatására. Tanítványai hosszú évek óta az országos versenyeken is a legjobbak között szerepeltek. Szakmai felkészültsége, egyénisége, tudatos pedagógiai tevékenysége révén az intézmény meghatározó személyisége, aki az iskola jó hírnevének megóvását, öregbítését tartotta mindig szem előtt. 2017-ben Veszprém Megyei Jogú Város Polgármestere évtizedes, magas színvonalú oktató- nevelő munkája elismeréseként Boda Margit részére Pro Meritis díjat adományoz. Felkérem Brányi Mária alpolgármester asszonyt a díj átadására.
Mihályfiné Nochta Máriát lelkiismeretes, példamutató munka jellemzi. Egyenletes, magas színvonalú szakmai munkát végzett az alsó tagozatos tanításban. Szakmai tudását folyamatosan színesítette, kiegészítette. Osztályfőnökként és tanítóként fontos feladatának tekintette a hátrányos helyzetű, gyengébb képességű tanulók felzárkóztatását, beilleszkedésük elősegítését. Tanítói pályafutása során nagy hangsúlyt fektetett a tehetséggondozásra, tanulóit rendszeresen készítette fel versenyekre, melyeken diákjai eredményesen szerepeltek. Hosszú éveken keresztül látta el a diákönkormányzatot segítő tanítók feladatát. Aktívan részt vett az iskola által szervezett programok szervezésében, lebonyolításában. Hivatását egyetlen intézményhez kötődve, Veszprém város szellemi színvonalának emeléséért végezte”- állt laudációjukban.